***L'última assemblea #3***

**de JORDI LÓPEZ-ALERT**

**Una intervenció artística al mirador del Museu Molí Paperer de Capellades**

**Del 15 d'agost al 4 d'octubre de 2015**

Quan vaig acceptar la invitació d'exposar al Museu Molí Paperer de Capellades vaig pensar que em caldrien moltes obres per omplir el mirador. Ara bé, sabia que comptava amb tota la confiança i llibertat.

Feia anys que treballava i exposava els acrílics sobre tela i fusta. A vegades, la tela m'engavanyava i necessitava escapar-me cap a territoris desconeguts. Explorava i experimentava amb residus domèstics com ara envasos de cartró, ampolles de plàstic, brics, etc. que m'atreien per la seva contemporaneïtat. Sovint pensava en els treballs que vaig fer a Michigan l'any 2009 amb les bosses de paper de supermercat. No volia renunciar a la meva poètica. En un quadern dibuixava i anotava, idees i pensaments.

Vaig tenir l'oportunitat de presentar alguns d'aquests treballs fets amb residus en certàmens artístics com la Biennal d'Art Riudebitlles i el Drap-Art a Barcelona. Però seguia pensant en l'exposició del museu com un conjunt d'obres.

L'any passat, a la VIII Biennal d'Art Riudebitlles, vaig presentar una obra creada per ser vista al carrer que vaig titular *L'última assemblea*; una intervenció amb envasos consumits (brics) que omplia el portal de pedra d'una casa deshabitada. El trasllat de les obres de la biennal per ser exposades al mirador del museu em va forçar a adaptar la meva obra a un nou espai per al qual no havia estat pensada. Vaig aconseguir encaixar l'obra en dues ventanes del mirador i dibuixar directament a la paret per donar-li continuïtat. Aquestes circumstàncies van donar lloc a una nova versió que, al meu entendre, enriquia i mantenia l'essència de l'original. Va ser aleshores, quan vaig començar a qüestionar-me la possibilitat de fer una intervenció al mirador enlloc d'una exposició.

Vaig seguir experimentant amb els residus domèstics que generàvem a casa. Tenia noves idees i nous projectes per al mirador del molí, però em desesperava quan veia que no tenia suficients envasos per experimentar i desenvolupar els meus propòsits. No sabia si estava en un carreró sense sortida o en un laberint. Entreveia la possibilitat d'una intervenció potent que per fi m'omplia després de tants dibuixos, assajos i intents frustrats, però em calia una col·laboració externa per reunir tots els brics que el meu projecte d'intervenció requeria.

Durant dos mesos, d'abril a maig, la meva activitat artística es va limitar a recuperar i netejar els brics de llet que consumien els avis de la residència Fundació Consorts Guasch de Capellades. Gràcies a la seva col·laboració vaig reunir el miler de brics que calculava que necessitaria. A l’estudi manipulava els brics i començava a dibuixar fragments del meu projecte. A finals de juny vaig començar a traslladar part dels envasos al mirador i a dibuixar directament amb carbonet a la paret. Havia sortit del laberint.

Després de tanta il·lusió i passió en aquest projecte, sento una gran satisfacció quan penso que, avui, retorno al museu tot allò de bo que em va donar i em continua donant.

J L-A

Capellades, 15 d'agost de 2015